Piramidi di Chèopi

La Piràmidi di Chèopi, o Piràmidi Granni di Giza, è la cchiù granni dî tri piramidi situati supra l'autuchianu di Giza, n Eggittu. Fu custruiuta all'èbbica dû farauni Chèopi dâ quarta dinastìa di l'Anticu Eggittu, versu lu 2580 a.C.. È l'unica dî Setti Maravigghi dû Munnu Anticu ca esisti ancora. Urigginariamenti àuta di circa 146 metri, ora arriva a 138 metri d'autizza, vistu ca la parti supiriuri fu danneggiata ntê sèculi. La basi dâ piramidi misura circa 230 metri pi latu, e la struttura è alliniata cu na pricisioni estrema rispettu ê punti cardinali. La piramidi fu custruiuta usannu blocchi assai granni di calcari e granitu, ca pisavunu di 2 a 30 tunnillati ognedunu. Si pensa ca ntâ sò custruzzioni foru usati circa 2,3 miliuna di blocchi, pi nu pisu totali ca supirau li 6 miliuna di tunnillati. Lu nternu dâ piramidi è custituitu di na sèrii di càmmiri e passaggi, tra cui la càmmira dû re e la càmmira dâ riggina, ma la funzioni pricisa di certi càmmiri arresta ancora oggettu di dibattitu tra li studiusi. La Piràmidi di Chèopi rapprisenta la massima esprissioni dâ ncignirìa e dâ matimàtica di l'èbbica. L'accuratizza cu cui foru fatti li càrculi di custruzzioni dimustra na canuscenza avanzata dî prupurzioni giumètrichi. La piramidi era 'n princìpiu cummigghiata di blocchi di calcari jancu lucidatu, ca riflittìa la luci dô suli, facennula luciri comu nu specchiu gigantescu. Ntô corsu dê millenni, gran parti di chistu rivestimentu fu livatu o distruttu.